Վարչապետ Նիկոլ Փաշինյանը ֆեյսբուքյան ուղիղ հեռարձակմամբ մեկնաբանել է անանուն աղբյուրի տարածած հեռախոսային գաղտնալսված զրույցի ձայնագրությունը, որում ԱԱԾ տնօրենը և ՀՔԾ պետը քննարկում են Մարտի 1-ի գործը: Գաղտնալսման մեջ, մասնավորապես, խոսվում է, թե ինչպես է դատավորներից մեկը զանգել է ԱԱԾ տնօրենին և հարցրել, թե պաշտոնաթող նախագահ Ռոբերտ Քոչարյանի խափանման միջոցի ընտրության հարցով ի՞նչ որոշում է անհրաժեշտ կայացնել: Նշելով, որ ձայնագրության հետ կապված իր մոտ է հրավիրել ԱԱԾ տնօրեն Արթուր Վանեցյանին և նրան հանձնարարել հանդես գալ մամուլի ասուլիսով, վարչապետը փաստել է, որ՝ «ըստ էության տեղի է ունեցել ՀՔԾ պետի կամ ԱԱԾ տնօրենի գաղտնալսում»: Փաշինյանը իր ուղիղ եթերի զգալի մասը նվիրել է գաղտնալսման այն հատվածին, որը վերաբերում է դատավորի զանգին: